KASSIR-OPERATSIYAChINING NAZORAT-KASSA DAFTARI ShAKLINI TASDIQLASh TO‘G‘RISIDAGI QARORGA O‘ZGARTIRIShLAR VA QO‘ShIMChA KIRITISh HAQIDA

O‘zbekiston Respublikasi “Davlat soliq xizmati to‘g‘risida”gi Qonunining (O‘zbekiston Respublikasi Oliy Majlisi Axborotnomasi, 1997-y., 9-son, 232-modda) 7-moddasiga hamda O‘zbekiston Respublikasi Vazirlar Mahkamasining 2011-yil 17-noyabrdagi 306-son qarori (O‘zbekiston Respublikasi qonun hujjatlari to‘plami, 2011-y., 47-son, 488-modda) bilan tasdiqlangan Aholi bilan pulli hisob-kitoblarni amalga oshirishda fiskal xotiraga ega bo‘lgan nazorat-kassa mashinalarini qo‘llash tartibi to‘g‘risidagi nizomning 17-bandiga muvofiq, O‘zbekiston Respublikasi Davlat soliq qo‘mitasi qaror qiladi:
 1. O‘zbekiston Respublikasi Davlat soliq qo‘mitasining 2011-yil 14-dekabrdagi 2011-40 sonli “Kassir-operatsiyachining nazorat-kassa daftari shaklini tasdiqlash to‘g‘risida”gi qaroriga (ro‘yxat raqami 2309, 2012-yil 9-yanvar) (O‘zbekiston Respublikasi qonun hujjatlari to‘plami, 2012-y., 2-son, 19-modda) ilovaga muvofiq o‘zgartirishlar va qo‘shimcha kiritilsin. 
 2. Ushbu qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 1. Qarorda:
 nomi quyidagi tahrirda bayon etilsin: 
 “Kassir-operatsiyachining nazorat-kassa daftari shakli va uni to‘ldirish tartibini tasdiqlash to‘g‘risida”;
 1-band quyidagi tahrirda bayon etilsin:
 “1. Quyidagilar:
 Kassir-operatsiyachining nazorat-kassa daftarining shakli 1-ilovaga muvofiq;
 Kassir-operatsiyachining nazorat-kassa daftarini to‘ldirish tartibi to‘g‘risidagi nizom 2-ilovaga muvofiq tasdiqlansin”.
 2. Ilovada: 
 grifdagi “ilova” degan so‘z “1-ilova” degan so‘zlar bilan almashtirilsin;
 izoh chiqarib tashlansin.
 3. Mazkur o‘zgartirishlar va qo‘shimchaning ilovasiga muvofiq tahrirda 2-ilova bilan to‘ldirilsin. 
 Mazkur Nizom O‘zbekiston Respublikasi Vazirlar Mahkamasining 2011-yil 17-noyabrdagi “Fiskal xotiraga ega bo‘lgan nazorat-kassa mashinalarining qo‘llanishini yanada takomillashtirishga doir qo‘shimcha chora-tadbirlar to‘g‘risida”gi 306-sonli qaroriga (O‘zbekiston Respublikasi qonun hujjatlari to‘plami, 2011-y., 47-son, 488-modda) muvofiq, kassir-operatsiyachining nazorat-kassa daftarini to‘ldirish tartibini belgilaydi. 
 1. Kassir-operatsiyachining nazorat-kassa daftari (bundan keyingi o‘rinlarda daftar deb yuritiladi) — ish kuni (smena) davomida fiskal xotiraga ega bo‘lgan nazorat-kassa mashinasi xotirasiga kiritilgan va bank kassalariga topshirilgan hamda ish kuni oxiriga naqd pul tushumining qoldig‘i to‘g‘risidagi ma’lumotlar yozib qo‘yiladigan maxsus daftardir.
 2. Daftar fiskal xotiraga ega bo‘lgan nazorat-kassa mashinalaridan foydalanib, aholi bilan naqd pulli hisob-kitob qiluvchi yuridik shaxslar va yakka tartibdagi tadbirkorlar (bundan keyingi o‘rinlarda xo‘jalik yurituvchi subyektlar deb yuritiladi) tomonidan majburiy tartibda to‘ldiriladi.
 3. Daftar xo‘jalik yurituvchi subyektlarda soliq tekshiruvlarini o‘tkazish jarayonida tekshiruvni o‘tkazayotgan mansabdor shaxslarga taqdim etilishi lozim.
 4. 1-ustunda ish kuni (smena) sanasi (kun, oy, yil) ko‘rsatiladi.
 5. 2-ustunda kassir-operatsiyachining familiyasi, ismi, otasining ismi ko‘rsatiladi.
 6. 3-ustunda fiskal xotiraga ega bo‘lgan nazorat-kassa mashinasining ish kuni (smena) yakunida olinadigan “Z” hisobotining tartib raqami ko‘rsatiladi.
 7. 4-ustunda joriy ish kuni (smena) boshiga (oldingi ish kuni (smena) oxiriga ya’ni 5-ustundagi) naqd pul tushumi ko‘rsatkichi o‘sib boruvchi tartibida ko‘rsatiladi.
 8. 5-ustunda joriy ish kuni (smena) oxiriga naqd pul tushumi ko‘rsatkichi o‘sib boruvchi tartibida (4 va 6-ustunlarning yig‘indisi) ko‘rsatiladi.
 9. 6-ustunda joriy ish kuni (smena) yakuni bo‘yicha fiskal xotiraga ega bo‘lgan nazorat-kassa mashinasi (xotirasiga kiritilgan naqd pul) ko‘rsatkichi ko‘rsatiladi.
 10. 7-ustunda joriy ish kuni (smena) davomida bankka topshirilgan naqd pul tushumining jami summasi (8 va 9-ustunlar yig‘indisi) ko‘rsatiladi.
 11. 8-ustunda joriy ish kuni (smena) davomida bankka topshirilgan — inkassatsiyagacha bo‘lgan naqd pul tushumi summasi ko‘rsatiladi.
 12. 9-ustunda oldingi ish kunidan qoldiq bo‘lib o‘tgan naqd pul tushumi summasi ko‘rsatiladi.
 13. 10-ustunda joriy ish kuni (smena) oxiriga naqd pul tushumining qoldiq summasi (6-ustundan 8-ustun ayirmasi) ko‘rsatiladi.
 14. Kassir-operatsiyachi daftarning 1 — 10-ustunlarini to‘ldirib, 11-ustunga imzo qo‘yadi.
 15. Xo‘jalik yurituvchi subyekt rahbari yoki rahbar tomonidan biriktirilgan mas’ul shaxs daftarning 1 — 11-ustunlariga kiritilgan ma’lumotlarni tekshirib ko‘rib, ularning to‘g‘riligini tasdiqlash uchun 12-ustunga imzo qo‘yadi.
 16. Daftar to‘lgan (yo‘qolgan) holatlarda xo‘jalik yurituvchi subyekt nazorat-kassa mashinasi ro‘yxatdan o‘tgan davlat soliq xizmati organiga yozma murojaat qiladi va daftarni to‘ldirish ushbu Nizomning 6-bandiga muvofiq davom ettiriladi.
 17. Daftarning hisobi davlat soliq xizmati organlari tomonidan yuritiladi”.